《天香 卐字香》
清代·杜文澜

窗眼嘘云，阑腰印月，雏鬟夜静重炷。篆蜕盘蜗，薰圆睡鸭，萦系荀郎吟绪。

春融四角，浑不倩、流苏深护。刚似侬心宛转，连环万丝千缕。

温灰半星微度。画秋蛇、似钩愁谱。一寸绣肠颠倒，佛龛低诉。

漫说情田未补。怕隔断、相思旧时路。织向鸳机，回文更苦。

作者简介：（1815—1881）清浙江秀水人，字小舫。入赀为县丞。官至江苏道员、署两淮盐运使。曾赞画镇压太平军，为曾国藩所倚重。有《曼陀罗阁琐记》、《采香词》、《万红友词律校勘记》、《古谣谚》、《平定粤寇记略》、《江南北大营纪事》。